SAKP besorg oor Zuma se appèl teen staatskapingPres. Jacob Zuma tydens ‘n vorige geleentheid in die Nasionale Vergadering. Foto: Elmond Jiyane/GCIS Die SAKP het Saterdag pres. Jacob Zuma se aansoek om verlof tot appèl teen ŉ hooggeregshofuitspraak, wat sy vorige hofaansoek ter syde gestel het dat ŉ hoofregter die kommissie van ondersoek oor staatskaping sal aanstel, veroordeel. “Alle alliansievennote, insluitend die ANC, en daarom dus ŉ groot getal besorgde Suid-Afrikaners, verwelkom die uitspraak en doen ‘n beroep op pres. Zuma om daaraan gehoor te gee,” het die SAKP in ŉ verklaring gesê. “Die appèlaansoek sal ŉ vermorsing wees van belastingbetalers se geld en is ŉ uitsteltaktiek, en dit moet daarom verwerp word.” Die SAKP het gesê die opdrag om ŉ geregtelike kommissie van ondersoek aan te stel, is gebaseer op “fundamentele beginsels”. “Suid-Afrika moet korrupsie in al sy manifestasies met wortel en tak uitroei indien die land ŉ vooruitstrewende samelewing wil word binne ŉ volledige demokrasie sonder die uitbuiting van openbare hulpbronne en nasionale welvaart.” Die party het gesê Zuma kan nie self as regter en jurie optree in ŉ saak waar hy geïmpliseer word nie.